Formaat

# Sissejuhatus ja formaadi, näidisresolutsiooni ning rollikaartidega tutvumine

Simulatsiooni alguses tutvustab läbiviija ja eesistuja osalejatele mängu kulgu ja annab aega kõikidel osavõtjatel formaadi, näidisresolutsiooni ning oma esindatava riigi rollikaardiga tutvuda ja oma delegaadi identiteet luua.

# Resolutsioonide eeltöö

Eeltöö jooksul tuleb igal riigil eesistujale esitada vähemalt üks sissejuhatav klausel ja üks tegevusklausel. Sissejuhatavad klauslid defineerivad hetkeolukorra ja tegevusklauslid kirjutavad ette soovitavad tegevused antud valdkonnas.

# Komiteetöö

Osalejatel on komiteetöö alguseks resolutsioonipõhi ette antud. Põhiline töö toimub resolutsiooniga debati ja parandusettepanekute abil, millele järgneb lõpuks resolutsiooni üle hääletamine.

# Komiteetöö osad (debatt, parandusettepanekud, hääletus)

## Debatt

Debati käigus saavad riigid avaldada oma arvamust resolutsiooni ja selles käsitletud teemade kohta üldiselt. Debatti reguleerib eesistuja.

**Debati vorme on kolm:**

1)**Formaalne reguleeritud debatt** (toimub kõnejärjestuse alusel, kõnejärjekorda lisamise soovist tuleb eesistujale märku anda oma riigi sildi tõstmisega. Kõnejärjekorras saab igal riigil olla korraga üks kõne. Pärast oma kõne lõpetamist võib taas märku anda soovist uuesti kõnejärjekorda saada.)

2)**Informaalne reguleeritud debatt** (eesistuja reguleerib sõnavõtte jooksvalt, sõna saamiseks tuleb vastavast soovist oma riigi sildiga märku anda)

3)**Informaalne reguleerimata debatt** (täiesti vabad kõnelused, sisuliselt paus formaalses debatis, võimalus teiste riikidega otsekõnelusi pidada)

Ühest debativormist teise liikumine ja parandusettepanekute menetlemine toimub vastavate ettepanekute üle hääletamisega (otsustamiseks on vajalik lihthäälteenamus ning eesistujal on õigus ettepanek ajalistel või muudel kaalutlustel tagasi lükata). Samuti otsustatakse hääletusega debati lõpetamine ja resolutsiooni üle hääletamise juurde liikumine.

## Parandusettepanekud

Parandusettepanekute abil saab resolutsiooni muuta. Resolutsioonist saab punkte maha võtta, neid sinna juurde lisada või modifitseerida.

Parandusettepanekud tuleb esitada pausi ajal eesistujale selleks ette nähtud vormil. Iga pausi lõpus menetletakse esitatud parandusettepanekuid.

Parandusettepaneku arutelu algab ettepaneku esitaja kommentaariga ning arutelu jooksul tuleb esitada vähemalt vähemalt kaks poolt- ja kaks vastukõnet antud ettepaneku kohta. Resolutsiooni muutmiseks on vajalik lihthäälteenamus ja ettepaneku hääletuse juurde liikuda saavad teha nii eesistuja kui delegatsioonid.

## Hääletus

Resolutsiooni vastuvõtmiseks on vajalik 2/3 häälteenamus ja soovi korral saab hääletada osade üle eraldi.